### Beslutningstema

I denne sag skal der tages stilling til retningslinjer for kontrol med tilskud til idrætshaller.

### Historik

Retningslinjer for kontrol med tilskud til folkeoplysende foreninger blev godkendt i Kultur- og Fritidsudvalget december 2019.

### Sagsfremstilling

Det er en vigtig kommunal opgave at yde tilskud til og sørge for gode rammer om idrætslivet i kommunerne. Det er fastlagt ved lov i folkeoplysningsloven kapitel 1. Derfor er det afgørende, at kommunernes borgere har adgang til idrætshaller som rammer omkring foreningslivets indendørs idrætsaktiviteter.

I Tønder Kommune varetages opgaven med at stille rammer for indendørs idrætsaktiviteter til rådighed for foreningerne overvejende af de selvejende haller. I den forbindelse er det vigtigt med et godt og tillidsfuld samarbejde mellem kommunen og de selvejende haller. Aftalegrundlaget for samarbejdet er fastlagt i driftsoverenskomster med de enkelte haller. I aftalerne er det bestemt, at kommunen udbetaler et årligt grundtilskud og et aktivitetstilskud til hallerne.

I overensstemmelse med bestemmelsen i Konkurrencelovens § 11a om, at der ikke må anvendes kommunale midler til udøvelse af erhvervsvirksomhed, er det aftalt i driftsoverenskomsterne, at de kommunale tilskud til hallerne ikke må gå til kommerciel aktivitet. Hallerne har derfor pligt til at indsende årsregnskaber til kommunen, og kommunen har pligt til at føre tilsyn med, at tilskud ikke anvendes til kommerciel aktivitet.

I samråd med kommunens revisionsfirma og økonomiafdelingen i Tønder Kommune har forvaltningen for Sundhed, Kultur og Frivillighed udarbejdet et oplæg til retningslinjer for stikprøvekontrol af tilskudsanvendelsen i de selvejende haller, se bilag 1. Retningslinjerne ligger i tråd med de retningslinjer for kontrol med tilskud til de folkeoplysende foreninger som Kultur- og Fritidsudvalget godkendte i 2019. Tilsynet vil dels bestå i gennemgang af hallernes regnskaber, dels at forvaltningen årligt vil udtage en ud af kommunens ti selvejende haller til stikprøvekontrol med henblik på at sikre, at aktiviteterne finder sted i overensstemmelse med det udbetalte tilskud. Derudover vil forvaltningen foretage en særlig kontrol, hvis der er konkret mistanke om ulovlig adfærd i en selvejende hal. Forvaltningen vil selv forestå revisionen, men kan gøre brug af kommunens revisionsfirma eller eksterne konsulenter til udførelsen af tilsyn.

[adresse] revisionsfirma har gennemset oplægget og har ingen yderligere kommentarer til retningslinjerne for stikprøvekontrol.

### Lovgrundlag

Folkeoplysningsloven

Konkurrenceloven

### Vicekommunaldirektøren indstiller,

at retningslinjerne godkendes, og

at indstillingen videresendes til Økonomiudvalget og Kommunalbestyrelsen.

Beslutning fra Kultur- og Fritidsudvalget, 9. marts 2023, pkt. 6:

Indstillingen anbefales.

Kurt Frandsen deltog ikke i behandling af punktet.

Beslutning fra Økonomiudvalget, 22. marts 2023, pkt. 26:

Indstillingen anbefales.

### Beslutning

Indstillingen godkendt.